Pejabat Setiausaha Kerajaan Negeri Sembilan

Pejabat Setiausaha Kerajaan Negeri Sembilan (PSUKNS) ialah sebuah agensi kerajaan negeri Negeri Sembilan yang menjadi badan induk dalam pembangunan, pentadbiran dan perkhidmatan kerajaan negeri Negeri Sembilan. Ia diketuai oleh seorang pegawai kanan kerajaan yang dikenali sabagai Setiausaha Kerajaan Negeri, Negeri Sembilan.

 Penubuhan 
Pejabat ini ditubuhkan bersempena penubuhan Persekutuan Tanah Melayu pada 1 Februari 1948 yang diketuai oleh Setiausaha Kerajaan Negeri pertama, Encik Othman bin Mohamed. Pada waktu itu bangunan Pejabat Setiausaha Kerajaan Negeri Sembilan terletak berhampiran Taman Bunga Bandar Seremban dan berhadapan dengan Istana Hinggap, Seremban. Pada 16 April 1987, keseluruhan Pejabat Setiausaha Kerajaan Negeri Sembilan telah berpindah ke bangunan baharu yang berhampiran. Bangunan baharu ini yang dikenali sebagai Wisma Negeri, Negeri Sembilan telah dirasmikan oleh Yang di-Pertuan Besar Negeri Sembilan ke-10, Almarhum Tuanku Ja'afar ibni Almarhum Tuanku Abdul Rahman pada 26 September 1987.

Pentadbiran
Pentadbiran PSUKNS terbahagi kepada dua bahagian utama iaitu Bahagian Pembangunan dan Bahagian Pengurusan. Bahagian Pembangunan terdiri daripada Unit Perancang Ekonomi Negeri, Badan kawal Selia Air Negeri Sembilan, Bahagian Perumahan, Bahagian Kerajaan Tempatan dan Lembaga Pelancongan Negeri Sembilan.
Bahagian Pengurusan pula terdiri daripada Pejabat Menteri Besar Negeri Sembilan, Bahagian Pengurusan Sumber Manusia, Bahagian Khidmat Pengurusan, Unit Integriti, Bahagian Teknologi Maklumat, Bahagian Dewan Undangan Negeri, Majlis Sukan Negeri, Unit Korporat, Inovasi dn Kualiti, Unit Pengurusan Majlis Rasmi dan Protokol, Unit Audit Dalam dan Unit Pengaduan Awam Negeri Sembilan.

Hal ehwal pentadbiran dan pengurusan berkaitan perkhidmatan awam diuruskan dan diselaraskan oleh PSUKNS. Ia juga berperanan sebagai pakar runding dalam hal berkaitan pembangunan ekonomi serta merupakan perancang utama pembangunan teknologi maklumat dan komunikasi sektor awam di Negeri Sembilan. Selain itu, PSUKNS turut menjadi penyelaras dan penghubung kepada agensi lain yang terdiri daripada jabatan Negeri dan Kerajaan Persekutuan, Badan Berkanun serta Pihak Berkuasa Tempatan.

 Fungsi 
Secara umumnya, sebagai agensi pusat bagi urusan pembangunan dan pentadbiran serta penyampaian perkhidmatan awam negeri, PSUKNS melaksanakan lima fungsi utama seperti berikut:

 Peneraju pentadbiran dan pengurusan bagi perkhidmatan awam di Negeri Sembilan; 
 Pakar runding pengurusan pembangunan ekonomi di Negeri Sembilan; 
 Perancang bagi pembangunan teknologi maklumat dan komunikasi (ICT) sektor awam di Negeri Sembilan;
 Penyelaras dan pakar rujuk bagi pelbagai bidang pengurusan negeri; dan 
 Penghubung kepada agensi lain di Negeri Sembilan, Kerajaan Negeri, Kerajaan Persekutuan, Badan Berkanun dan Pihak Berkuasa Tempatan.

Senarai Setiausaha Kerajaan Negeri Sembilan

 Name  Date Encik Othman bin Mohamed  1 Februari 1948 Encik Mohamed Salleh bin Haji Sulaiman  27 Jun 1949 Y.M Tunku Mohamed bin Tunku Besar Burhanuddin  11 Ogos 1950 Encik Mohamed Salleh bin Haji Sulaiman  1 Januari 1951 Encik Lokman bin Yusof  15 April 1952 Encik Abdul Aziz bin Haji Abdul Majid  1 Oktober 1952 Y.Bhg. Dato' Shamsudin bin Naim  1 Mac 1953 Encik Lokman bin Yusof  1 Oktober 1953 Encik Mohamed Sharif bin Abd. Samad  1 Disember 1955 Encik Mohamed Sharif bin Abdul Samad  1 Disember 1956 Encik Mohamed Sharif bin Abdul Samad  1 Ogos 1958 Encik Mohamed Sharif bin Abdul Samad  21 Jun 1959 Y.M. Raja Azam bin Kamrulzaman  11 Januari 1960 Tuan Haji Anjang Saith bin Haji Abbas  5 Februari 1962 Encik Mansoor bin Zainal  16 Jun 1965 Encik Kamarudin bin Abdul Rahman  1 Ogos 1970 Y.Bhg. Dato Wan Salaidin bin Wan Ismail  1 Mac 1972 Encik Mohd Saffian bin Haji Abdul Majid  18 Oktober 1973 Encik Mohd. Yusof bin Haji Lasim  7 Jun 1975 Y.Bhg. Dato' Ismail bin Mansor  1 November 1978 Y.Bhg. Dato' Amiruddin bin Kaharudin  1 April 1985 Y.Bhg. Dato' Shamsudin bin Md. Dubi  16 Mac 1990 Y.Bhg. Dato' Haji Ahmad Tajuddin bin Haji Ujang  17 Mac 1993 Y.Bhg. Dato' Haji Mohmad Shaid bin Mohd Taufek  1 April 1996 Y.Bhg. Dato' Haji Mohd Ali bin Abd Samad  16 Mei 1999 Y.Bhg. Dato' Hamzah bin Haji Ghazalli  9 Oktober 2003 Y.Bhg. Dato Abdullah Sani bin Ab. Hamid  22 April 2005 Y.Bhg. Dato' Kamarudin bin Siaraf  28 Disember 2006 Y.Bhg. Dato' Haji Norzam bin Mohd. Nor  20 Ogos 2007 Y.B. Dato' Seri Haji Mat Ali bin Hassan  1 Januari 2009 Y.B. Dato' Seri Dr. Razali bin Ab Malik  11 Jun 2018 Y.B. Dato’ Mohd Zafir bin Ibrahim  6 Jun 2023

Rujukan

Kategori:Jabatan dan agensi negeri Negeri Sembilan